Roudiens vir twee beamptes wat doodgery isDie twee metrobeamptes wat doodgery is. Foto: Brenda Masilela/ANA ŉ Roudiens is gehou vir die twee metropolisiebeamptes wat Maandagaand in Johannesburg doodgery is toe ŉ voertuig in ŉ padblokkade ingeploeg het. Die twee beamptes, Winnie Mokgolo (35) en Sophie Ngoasheng (45), is as dapper en toegewyde vroue beskryf wat dood is terwyl hulle die stad gedien het. Mokgolo was ŉ enkelma van drie kinders en Ngoasheng het twee kinders gehad. Herman Mashaba, burgemeester van Johannesburg, het die vroue se dood as moord beskryf. “’n Dronkbestuurder met geen agting vir die lewe van ander het hierdie twee vroue se lewe weggeneem. Die kultuur van wetteloosheid moet end kry.” Mashaba het gesê hy was eers geskok oor die voorval, maar dat dit later in woede en ŉ diep hartseer verander het. “Daar is geen woorde om my opregte spyt uit te spreek vir die pyn wat julle almal voel nie,” het hy aan die families en kollegas van die twee vroue gesê. Die beamptes is dood toe ŉ vermoedelike dronkbestuurder sy dubbelkajuit- Toyota Hilux-bakkie in ŉ groep beamptes, sowel as ander motors wat deur die beamptes afgetrek is, ingeploeg het. Talle mense is beseer. Die 42-jarige bakkiebestuurder is in hegtenis geneem. Daarna is ŉ bloedmonster geneem en hy is na die Sandton-polisiestasie vervoer. Hy het Donderdag in die Alexander-landdroshof verskyn om vir borgtog aansoek te doen.